Henrik Dam Kristensen (S), 2013-01-15:
Ja, det kunne jeg jo gøre nemt, for jeg kunne henvise til ordførertalen ved behandlingen af forslaget i sidste samling, for som jeg har kunnet konstatere, er det en uændret genfremsættelse.
Der må man også have mig undskyldt, hvis den her tale ligner den forrige.
Spirituskørsel har store økonomiske og menneskelige omkostninger, og de menneskelige er jo selvfølgelig de værste: Det er mennesker, der kommer til skade eller sågar mister livet.
Vi ved, at alkoholpåvirkede chauffører er skyld i for mange ulykker med både dræbte og kvæstede hvert år, og derfor er der al mulig grund til at bruge ressourcer på at sætte ind over for spirituspåvirkede chauffører.
Der har også gennem årene været gennemført adskillige adfærdspåvirkende kampagner, og straffen er blevet skærpet.
Antallet af dræbte i ulykker, hvor spiritus har været involveret, er derfor også faldet, hvilket jo selvfølgelig er meget glædeligt, igennem de seneste år.
Jeg vil gerne slå fast, at jeg naturligvis som udgangspunkt ser positivt på alle tiltag, der har til formål at forbedre trafiksikkerheden.
En alkohollås til eftermontering i en bil vil i dag koste i størrelsesordenen 10.000 kr., og det vil for mange mennesker være et ganske højt beløb.
Hvis man tænker sig, at alle ca. 2,5 millioner biler i Danmark skulle udstyres med alkohollås før eller siden, ville det rent faktisk koste i størrelsesordenen 25 mia. kr.
Der kan man selvfølgelig godt stille spørgsmålet, om man når målet med så stor en investering.
Trafikstyrelsen har også oplyst, at styrelsen ikke har kendskab til de analyser, der påviser, at det ud fra en samfundsøkonomisk betragtning kan forsvares at kræve alkohollås monteret i alle nye biler.
For det andet er der også forholdet til EU-retten – den er man selvfølgelig nødt til at tage alvorligt.
Det vurderes, at Danmark ikke vil kunne komme igennem med at stille forslag om alkohollåse i samtlige nye biler.
Et sådant særkrav vil sandsynligvis blive opfattet som en teknisk handelshindring og dermed være i strid med EU-reglerne.
Efter mine oplysninger er der ingen EU-lande, der har stillet krav om alkohollåse i nye biler.
Vi skal som myndighed, synes jeg, arbejde videre med at forbedre trafiksikkerheden, men ikke kun i forhold til alkohol.
Både jeg og justitsministeren er selvfølgelig meget opmærksomme på den udfordring.
Jeg synes, vi skal glæde os over, at antallet af trafikulykker med dødelig udgang er faldet, og at antallet af dræbte sidste år heldigvis er kommet under 200.
Det er jo en fantastisk flot indsats, der her er gjort, og det synes jeg vi skal takke for.
Men jeg vil endnu en gang sige – og måske bare runde af med det – at jeg synes, det er sympatisk, at Dansk Folkeparti er opmærksom på det her og fortsætter debatten om det.
Jeg tror sådan set, vi er enige om målet; der kan så være noget uenighed om, hvordan vi bedst kommer frem til målet, og om, hvilke midler der skal bruges – ud fra sådan nogle mere samfundsøkonomiske vurderinger.
Det er sådan set der, vi står.
Vi er ikke uenige i målet om at mindske antallet af trafikdræbte, tværtimod.
Jeg vil først og fremmest takke ordførerne for positiv modtagelse af lovforslaget her.
Det var hr. Henning Hyllested, der talte om Havarikommissionen.
Jeg vil gerne sige, at jeg synes, at det er en vigtig opgave, som skal tages alvorligt, og derfor er det også vigtigt, at vi her kun taler om ultralette fly og stadig væk med en registreringspligt, dvs. at Havarikommissionen har mulighed for, hvis det er sådan, at man ser en tendens, at gøre noget.
Så sikkerheden som sådan, må jeg sige til hr. Henning Hyllested, bliver ikke efter min mening med det her sat over styr.
Det tror jeg at vi skal være opmærksomme på.
Men vi vil gerne svare på de spørgsmål, der måtte være af mere teknisk art undervejs i udvalgsbehandlingen.
Jeg skal sådan set
bare sige til sidst, at det, der vel er formålet med lovforslaget her, kan gøres op i tre punkter.
Det er en forbedring af dansk luftfarts erhvervsmæssige rammebetingelser, det er en mere enkel finansieringsmodel end den nuværende, og så giver det en større robusthed i det samlede tilsyn med den civile luftfart, og det synes jeg sådan set må være fornuftigt set med alles øjne.